
Akataura mufananidzo uyu kune vamwe vaizvivimba 
kuti vakarurama, vachizvidza vamwe, akati: Varume 
vaviri vakakwira kutembere kunonyengetera; umwe 
muFarisi, uye umwe muteresi. MuFarisi wakamira 
akazvinyengeterera zvinhu izvi, akati: Mwari, 
ndinokutendai kuti handina kufanana nevamwe vanhu, 
makororo, vasakarurama, mhombwe, kana kunyange 
semuteresi uyu. Ndinotsanya kaviri pavhiki, ndinopa 
chegumi chezvose zvandinazvo. Asi muteresi amire ari 
kure, asingadi kunyange kutarira kudenga, asi akazvirova 
chipfuva, akati: Mwari, ndinzwirei tsitsi, ini mutadzi. 
Ndinoti kwamuri: Uyu wakaburukira kumba kwake 
aruramiswa pane uya; nekuti umwe neumwe 
unozvikwiridzira uchaninipiswa; uye unozvininipisa 
uchakwiridzirwa. RUKA 18:9-14 


... haakanganwe kuchema kwavarombo. PISAREMA 9:12 


Jehovha achagura miromo yose inobata kumeso, 
norurimi runotaura mashoko anozvikudza: 
MAPISAREMA 12:3 


Akakomborerwa anoita Jehovha chivando chake. Asina 
hanya navanozvikudza, navanotsaukira kunhema. 
PISAREMA 40:4 


Kunyange Jehovha ari kumusoro, kunyange zvakadaro 
ane hanya neanozvininipisa; Asi vanozvikudza anovaziva 
vari kure. PISAREMA 138:6 


Kana kuzvikudza kuchisvika, kunyadziswa kwasvikawo; 
Asi uchenjeri huri kune akazvininipisa. ZVIREVO 11:2 


Jehovha anoparadza imba yavanozvikudza, asi muganhu 
wechirikadzi anousimbisa. ZVIREVO 15:25 


Kutya Jehovha kunodzidzisa uchenjeri; uye kuzvininipisa 
kunotangira kukudzwa. ZVIREVO 15:33 


Mumwe nomumwe unomoyo unozvikudza, anonyangadza 
Jehovha Zvirokwazvo, haangakoni kurohwa. ZVIREVO 16:5 


Kuzvikudza kunotangira kuparadzwa; Uye mweya 
wamanyawi unotangira kuwa. Zviri nani kuva nomweya 
unozvininipisa pakati pavarombo pakugovana 
zvakapambwa navanozvikudza. ZVIREVO 16:18-19 


moyo womunhu unozvikudza kuparadzwa kusati 
kwasvika; kuzvininipisa kunotangira kukudzwa. 
ZVIREVO 18:12 


Kuzvininipisa nokutya Jehovha Ifuma nokukudzwa 
noupenyu. ZVIREVO 22:4 


Kuzvikudza komunhu kuchamudukupisa; Asi ano mweya 
unozvininipisa, achakudzwa. ZVIREVO 29:23 


Pakuzvikudza kwake akaipa anotambudza murombo; 
ngavabatwe namano avakafunga. Nokuti wakaipa 
anozvirumbidza pamusoro pezvinoda moyo wake, uye 
anoruchiva anoropafadza Jehovha. Nokuzvikudza 
kwechiso chake, wakaipa anoti haangabvunzi. Mwari 
haamo mundangariro dzake dzose. PISAREMA 10:2-4 


Nekuti ndiani wakakuita kuti usiyane neumwe? Uye chii 
chaunacho chausina kugamuchira? zvino kana 
waigamuchira, unozvikudzirei sezvinonzi hauna kupiwa? 
1 VAKORINDE 4:7 


Asi unopa nyasha zhinji. Naizvozvo unoti: Mwari unopikisa 
vanozvikudza, asi unopa nyasha vanozvininipisa. 
JAKOBHO 4:6 


Saizvozvo, imi majaya, muzviise pasi pavakuru. 

Imwi mose muzviise pasi umwe kune umwe, uye pfekai 
kuzvininipisa, nekuti Mwari unodzivisa vanozvikudza, 

asi unopa nyasha vanozvininipisa. Naizvozvo zvininipisei 
pasi poruoko rune simba rwaMwari, kuti akukudzei 
nenguva yakafanira: 1 PETRO 5:5-6 


Nokuti zvose zviri munyika, zvinoti, kuchiva kwenyama, 
nokuchiva kwameso, nokuzvikudza kwoupenyu, 
hazvibvi kuna Baba, asi panyika. 1 JOHANI 2:16 


